Donkervoort

Donkervoort Automobielen BV merupakan sebuah pengeluar kereta sport ultra ringan yang dibina secara buatan tangan dan berpangkalan di Lelystad, Belanda. Jenama kereta ini diasaskan pada tahun 1978 oleh Joop Donkervoort. Pada tahun 1996, enjin Ford yang digunakan oleh Donkervoort telah digantikan dengan enjin Audi. Moto Donkervoort ialah "No Compromise", membawa maksud pemanduan tanpa sebarang bantuan elektronik seperti ABS (sistem brek antikunci), ESP (program kestabilan elektronik) atau stereng kuasa.

 Sejarah 
Donkervoort ialah sebuah syarikat persendirian yang dikawal oleh pengasasnya, Joop Donkervoort, sehingga beliau bersara pada tahun 2019. Kepimpinan syarikat kemudiannya diteruskan oleh anaknya, Denis Donkervoort yang dilantik sebagai Pengarah Urusan pada tahun 2021. Isteri Joop, Marianne Donkervoort serta anak perempuan mereka, Amber turut memainkan peranan penting dalam pembangunan perniagaan dan penjenamaan syarikat. Amber, bekas atlet ekuestrian, menyertai syarikat sebagai pengurus pemasaran selepas menjalani latihan industri di China. Model Donkervoort S8A dinamakan sempena Amber, manakala D8 dinamakan sempena Denis.

Joop memulakan syarikat ini pada tahun 1978 sebagai pengimport kereta kit. Bagaimanapun, selepas mendapati bahawa kereta kit memerlukan banyak pengubahsuaian untuk sah digunakan di jalan raya, beliau mula membina sendiri kereta pertama S7 berdasarkan reka bentuk Lotus Seven di sebuah bangsal di Tienhoven. Pada tahun 1983, Donkervoort berpindah ke kemudahan pengeluaran yang lebih besar di Loosdrecht, dan pada tahun 2000 berpindah lagi ke ibu pejabat serta kilang sekarang di Lelystad. Pengeluaran casis yang sebelum ini diserahkan kepada pembekal luar telah dibawa masuk sepenuhnya ke kilang sendiri di Lelystad pada tahun 2003.

Donkervoort mengumumkan bahawa mereka sedang mengembangkan lokasi dan perkhidmatan di seluruh dunia, dan jenama ini kini juga mula memasuki pasaran Amerika Syarikat.

 Catatan 

 Pautan luar 

Introduction, history and overview of Donkervoort by Carfection (video)
Donkervoort D8 GTO First Heartbeat
Donkervoort D8 GTO-RS test-drive by Carfection (video)
Donkervoort - 24H Dubai
Donkervoort Discovery Channel
Donkervoort fan site with much independent information, pictures etc.

Category:Pengilang kereta Belanda
Category:Pengilang kereta sport
Category:Jenama Belanda